Document ID: 32013R0317

A BIZOTTSÁG 317/2013/EU RENDELETE
(2013. április 8.)
az 1983/2003/EK, az 1738/2005/EK, a 698/2006/EK, a 377/2008/EK és a 823/2010/EU rendelet mellékleteinek az oktatás egységes nemzetközi osztályozási rendszere tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a jövedelmekre és életkörülményekre vonatkozó közösségi statisztikáról (EU-SILC) szóló, 2003. június 16-i 1177/2003/EK európai parlamenti és tanácsi rendeletre (1) és különösen annak 15. cikkére,
tekintettel a strukturális keresetfelvételi statisztikákról és munkaerőköltség-felvételi statisztikákról szóló, 1999. március 9-i 530/1999/EK tanácsi rendeletre (2) és különösen annak 11. cikkére,
tekintettel a közösségi munkaerő mintavételes felmérésének megszervezéséről szóló, 1998. március 9-i 577/98/EK tanácsi rendeletre (3) és különösen annak 4. cikkére,
tekintettel az oktatással és az egész életen át tartó tanulással kapcsolatos statisztikák előállításáról és kidolgozásáról szóló, 2008. április 23-i 452/2008/EK európai parlamenti és tanácsi rendeletre (4) és különösen annak 6. cikke (1) bekezdésére,
mivel:
(1)
A Bizottság által az európai statisztikák relevanciájának megőrzése érdekében tett folyamatos erőfeszítésekben központi szerepet tölt be egy olyan korszerűsített osztályozási rendszer bevezetése, amely figyelembe veszi az oktatás fejlődését és változásait.
(2)
Az ENSZ Nevelésügyi, Tudományos és Kulturális Szervezete (UNESCO) felülvizsgálta az oktatás egységes nemzetközi osztályozási rendszerének (ISCED) e célra használt változatát (ISCED 1997) annak biztosítása céljából, hogy ez utóbbi összhangban legyen az oktatás és képzés szakpolitikáinak és rendszereinek fejlődésével.
(3)
Az oktatási statisztikák nemzetközi összehasonlíthatóságának igénye szükségessé teszi, hogy a tagállamok és az Unió intézményei olyan oktatási osztályozási rendszereket használjanak, amelyek összhangban vannak az UNESCO tagállamai által 2011 novemberében a 36. Általános Konferencián elfogadott, az oktatás egységes nemzetközi osztályozási rendszerének 2011-ben felülvizsgált változatával (a továbbiakban: ISCED 2011).
(4)
Az oktatás felülvizsgált egységes nemzetközi osztályozási rendszerének létrehozása szükségessé teszi az ISCED-re, az ISCED 97-re és az ISCED 1997-re történő hivatkozások és számos vonatkozó jogszabály módosítását.
(5)
Ennek megfelelően az alábbi rendeletek módosítására van szükség: a jövedelmekre és életkörülményekre vonatkozó közösségi statisztikáról (EU-SILC) szóló 1177/2003/EK európai parlamenti és tanácsi rendeletnek az elsődleges célváltozók felsorolása tekintetében történő végrehajtásáról szóló, 2003. november 7-i 1983/2003/EK bizottsági rendelet (5); az 1916/2000/EK rendelet a kereset szerkezetére vonatkozó információ meghatározása és továbbítása tekintetében történő módosításáról szóló, 2005. október 21-i 1738/2005/EK bizottsági rendelet (6); az 530/1999/EK tanácsi rendeletnek a munkaerőköltség-felvételi és a strukturális keresetfelvételi statisztikák tekintetében történő végrehajtásáról szóló, 2006. május 5-i 698/2006/EK bizottsági rendelet (7); a 2009. évtől kezdve az adattovábbításhoz használandó kódolásra, a strukturális változókra vonatkozó adatok gyűjtéséhez szükséges részminták használatára és a bázisidőszaki negyedévek meghatározására vonatkozóan a közösségi munkaerő mintavételes felmérésének megszervezéséről szóló 577/98/EK tanácsi rendelet végrehajtásáról szóló, 2008. április 25-i 377/2008/EK bizottsági rendelet (8); az oktatással és az egész életen át tartó tanulással kapcsolatos statisztikák előállításáról és kidolgozásáról szóló 452/2008/EK európai parlamenti és tanácsi rendeletnek a felnőttek egész életen át tartó tanulásban való részvételére vonatkozó statisztikák tekintetében történő végrehajtásáról szóló, 2010. szeptember 17-i 823/2010/EU bizottsági rendelet (9).
(6)
Az ebben a rendeletben előírt intézkedések összhangban állnak az európai statisztikai rendszer bizottságának véleményével,
ELFOGADTA EZT A RENDELETET:
1. cikk
Az 1983/2003/EK rendelet módosítása
Az 1983/2003/EK rendelet mellékletének 19. lábjegyzete helyébe a következő szöveg lép:
„ISCED 2011: az oktatás egységes nemzetközi osztályozási rendszere 2011.”
2. cikk
Az 1738/2005/EK rendelet módosítása
Az 1738/2005/EK rendelet a következőképpen módosul:
1.
Az „ISCED 97” helyébe „ISCED 2011” lép a mellékletekben.
2.
Az I. melléklet 2.5. változójának a helyébe a következő szöveg lép:
„Iskolai végzettség szintje (ISCED 2011)”
3.
A II. melléklet 2.5. változójának a helyébe a következő szöveg lép:
„Iskolai végzettség (ISCED 2011)
Ez a változó a munkavállaló befejezett legmagasabb iskolai végzettségére vonatkozó adatokat tartalmazza az Oktatás Nemzetközi Osztályozási Rendszere 2011. évi változata (ISCED 2011) szerint. A »legmagasabb iskolai végzettség« bizonyítvány vagy oklevél megszerzését jelenti valamely képesítést adó képzési formában. Ahol képesítés nem történik, a végzettség a képzési formában való maradéktalan részvételként értelmezendő.
A felhasználandó kódcsoportok a jövedelemszerkezeti felmérés (SES) végrehajtási rendelkezésében kerültek meghatározásra.”
3. cikk
A 698/2006/EK rendelet módosítása
A 698/2006/EK rendelet a következőképpen módosul:
A melléklet 2.1.2. pontjában az „iskolai végzettség szintje (ISCED 0-6)” helyébe „iskolai végzettség (ISCED 2011 0-8 szint)” lép.
4. cikk
A 377/2008/EK rendelet módosítása
A 377/2008/EK rendelet a következőképpen módosul:
A III. melléklet e rendelet I. mellékletének megfelelően módosul.
5. cikk
A 823/2010/EU rendelet módosítása
A 823/2010/EU rendelet a következőképpen módosul:
Az I. és II. melléklet e rendelet II. mellékletének megfelelően módosul.
6. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet a 2014. január 1-jén kezdődő referenciaévtől alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. április 8-án.

Labels: 12
7
19